જામજોધપુર પંથકમાં ઓછો વરસાદ પડતાં ખેડૂતોની મુશ્કેલીમાં વધારો થયો છે. જેથી કરીને આ વિસ્તારને દુષ્કાળગ્રસ્ત જાહેર કરવા તેમજ પાક વીમો આપવા, રોજગારી આપવા તેમજ પશુધન માટે ઘાસચારાની વ્યવસ્થા ઊભી કરવા જામજોધપુર તાલુકાના ખેડૂતો તેમજ સરપંચો દ્વારા મીની બસ સ્ટેન્ડ ચોકથી રેલી કાઢી જય જવાન... જય કિસાનના સુત્રોચ્ચાર તેમજ હમારી માંગે પૂરી કરોના નારા સાથે બેનર લગાવી મામલતદાર કચેરી સુધી જઇ મામલતદારને આવેદનપત્ર પાઠવ્યું હતું. આ આવેદનપત્રમાં જણાવાયું છે કે, અછતની આ કપરી સ્થિતિમાં ખેડૂતોને માલઢોર નિભાવવા તેમજ ગૌશાળામાં પણ ઘાસચારાની વ્યવસ્થા કરવાની આવશ્યકતા છે. હાલ છ દિવસે એક વખત પાણી મળે છે. તે નર્મદામાંથી શરૂ કરવામાં આવે તો એકાંતરા કે દૈનિક પાણી મળી શકે છે.